## Pravilnik o dodatnom nadzoru nad grupama osiguravatelja

### NN 132/2006 (6.12.2006.), Pravilnik o dodatnom nadzoru nad grupama osiguravatelja

# Hrvatska agencija za nadzor financijskih usluga

**2978**

Na temelju članka 181. a u svezi članka 178. stavak 1., članka 179. stavak 1. i
3. i članka 180. stavak 1. Zakona o osiguranju (Narodne novine br. 151/05)
Hrvatska agencija za nadzor financijskih usluga donijela je 30. studenoga 2006.
godine

## PRAVILNIK

### O DODATNOM NADZORU NAD GRUPOM OSIGURAVATELJA

PREDMET PRAVILNIKA

Članak 1.

Nadzor nad grupom osiguravatelja omogućuje nadzor nad financijskim položajem i
rizicima društva za osiguranje, na osnovi podataka koje nadležnom nadzornom
tijelu dostavljaju društva za osiguranje radi praćenja povezanosti s drugim
pravnim i fizičkim osobama u grupi osiguravatelja. Neovisno što je društvo za
osiguranje u grupi osiguravatelja predmet nadzora nad grupom, nije isključena
pojedinačna obveza društva za osiguranje postupati sukladno odredbama Zakona o
osiguranju (u daljnjem tekstu: Zakon), kao i odredbama podzakonskih akata
donesenih na temelju Zakona, a koji vrijede za društva za osiguranje.
Pravilnik o dodatnom nadzoru nad grupom osiguravatelja (u daljnjem tekstu:
Pravilnik):
– detaljno utvrđuje opseg nadzora nad grupom osiguravatelja odnosno određuje
pravne i fizičke osobe koje čine grupu osiguravatelja i na koje se nadzor
odnosi;
– utvrđuje uvjete izvještavanja o poslovima u grupi osiguravatelja;
– utvrđuje uvjete izračuna prilagođenih kapitalnih zahtjeva za vladajuća društva
za osiguranje i vladajuće koncerne osiguravatelja odnosno financijske koncerne;
– propisuje podrobnija pravila o sadržaju i rokovima izvještavanja, kao i o
činjenicama i okolnostima, koje su značajne za donošenje odluke u kakvom opsegu
je grupa osiguravatelja predmet nadzora te sadržaj i rokove za druge izvještaje
iz ovog Pravilnika.

DEFINICIJE POJMOVA

Članak 2.

Za potrebe ovog Pravilnika koriste se sljedeće definicije pojmova:
1. Grupa osiguravatelja je grupa u kojoj je društvo za osiguranje ili koncern
osiguravatelja odnosno financijski koncern sa sjedištem u Republici Hrvatskoj
vladajuće društvo (u daljnjem tekstu: vladajuće društvo za osiguranje, koncern
osiguravatelja odnosno financijski koncern) nad jednim ili više društava za
osiguranje sa sjedištem u Republici Hrvatskoj, državi članici odnosno stranoj
državi (u daljnjem tekstu: ovisna društva za osiguranje), u smislu odredbi
članka 175. Zakona.
Grupa osiguravatelja predmet je dodatnog nadzora prema ovom Pravilniku ako je
koncern osiguravatelja odnosno financijski koncern sa sjedištem u državi članici
vladajuće društvo najmanje jednom društvu za osiguranje sa sjedištem u Republici
Hrvatskoj, prema jednom od uvjeta iz točke 5. ovog članka Pravilnika.
2. Koncern osiguravatelja je pravna osoba, koja nije društvo za osiguranje i o
kojoj ovise isključivo odnosno pretežito društva za osiguranje odnosno
reosiguranje, pri čemu za donošenje odluke o strukturi povezanosti pretežito
ovisnih društava nije odlučujući njihov broj, već visina kapitala,
knjigovodstvena vrijednost udjela i druga gospodarska mjerila, u smislu odredbi
članka 176. stavak 2. Zakona.
3. Financijski koncern je pravna osoba, koja nije društvo za osiguranje, o kojoj
ovisi najmanje jedno društvo za osiguranje odnosno reosiguranje, a čija je
glavna djelatnost stjecanje ili vlasništvo kvalificiranih udjela, odnosno
pružanje ostalih financijskih usluga, u smislu odredbi članka 176. stavak 1.
Zakona.
4. Društvo za reosiguranje je društvo za osiguranje, koje isključivo obavlja
poslove reosiguranja temeljem dozvole koju je dobilo od nadležnog nadzornog
tijela, u smislu odredbi članka 16. stavak 8. Zakona.
5. Smatra se da je društvo za osiguranje ili koncern osiguravatelja odnosno
financijski koncern vladajuće društvo nad drugim društvom za osiguranje u smislu
točke 1. ovog članka:
– ako ima većinu glasačkih prava u drugom društvu ili
– ako ima pravo imenovati odnosno opozvati većinu članova uprave ili nadzornog
odbora drugog društva ili
– ako ima pravo izvršavati vladajući utjecaj nad drugim društvom na temelju
poduzetničkog ugovora odnosno na drugom pravnom temelju ili
– ako je većina članova uprave ili nadzornog odbora tog društva, koji su tu
funkciju obavljali u prošloj poslovnoj godini i još uvijek je obavljaju za
potrebe izrade konsolidiranih izvještaja, bila imenovana isključivo radi
izvršavanja glasačkih prava vladajućeg društva ili
– ako je dioničar odnosno ortak u drugom društvu i ako na temelju dogovora s
drugim dioničarima odnosno ortacima tog društva nadzire većinu glasačkih prava u
tom društvu ili
– ako u drugom društvu sudjeluje s najmanje 20% glasačkih prava odnosno
– ako u drugom društvu sudjeluje s najmanje 20% u kapitalu društva.
6. Pojedino društvo za osiguranje ili koncern osiguravatelja odnosno financijski
koncern sudjeluje u drugom društvu, ako je posredno ili neposredno imatelj
poslovnog udjela, dionica odnosno drugih prava, koja mu omogućuju sudjelovanje u
upravljanju drugom pravnom ili fizičkom osobom odnosno u kapitalu druge pravne
osobe s najmanje 20% udjela, u smislu odredbi članka 9. stavak 1. Zakona.
7. Posredni imatelj dionica, poslovnih udjela odnosno drugih prava koja
osiguravaju sudjelovanje u upravljanju odnosno u kapitalu je pravna ili fizička
osoba za čiji je račun druga pravna ili fizička osoba kao neposredni vlasnik
stekla te dionice, poslovne udjele odnosno druga prava koja osiguravaju
sudjelovanje u upravljanju.
8. Obračunom prilagođenih kapitalnih zahtjeva društva za osiguranje uzima se u
obzir proporcionalni udio kojeg društvo s uzajamnim udjelima posjeduje u svojim
povezanim društvima, u smislu odredbi članka 9. točka 1. i Dodatka I Direktive
98/78/EC.
9. Proporcionalnim udjelom iz članka 11. i 13. ovog Pravilnika, podrazumijeva se
udio u upisanom kapitalu kojeg vladajuće društvo za osiguranje odnosno vladajući
koncern osiguravatelja ima posredno ili neposredno u ovisnom društvu za
osiguranje, u smislu odredbi članka 9. točka 1. i Dodatka I Direktive 98/78/EC.
10. Zahtijevani minimalni kapital u ovom Pravilniku podrazumijeva veći iznos od
iznosa jedne trećine granice solventnosti društva za osiguranje (izračunatog
sukladno odredbama članka 98. i 99. Zakona i odredbama Pravilnika o načinu
izračuna granica solventnosti (adekvatnosti kapitala) društva za osiguranje
(»Narodne novine« br. 112/06)) odnosno minimalnog temeljnog kapitala društva za
osiguranje (odnosno minimalnog jamstvenog kapitala propisanog odredbama članka
100. stavak 3. Zakona).
11. Nadležno nadzorno tijelo je nadzorno tijelo pojedine države.

OPSEG DODATNOG NADZORA NAD GRUPOM OSIGURAVATELJA

Članak 3.

Hrvatska agencija za nadzor financijskih usluga (u daljnjem tekstu: Agencija)
nadležna je za obavljanje dodatnog nadzora nad grupom osiguravatelja i pravnim i
fizičkim osobama, kod kojih sudjeluje društvo za osiguranje odnosno koje
sudjeluju u društvu za osiguranje sa sjedištem u Republici Hrvatskoj, državi
članici odnosno stranoj državi, sukladno odredbama Zakona i ovog Pravilnika.

*Grupa osiguravatelja kojoj je vladajuća osoba društvo za osiguranje*

Članak 4.

Svako društvo za osiguranje sa sjedištem u Republici Hrvatskoj, koje je
vladajuće jednom ili više društava za osiguranje, predmet je dodatnog nadzora
nad grupom osiguravatelja.
Pod osobe ovisne društvu za osiguranje iz prvog stavka ovog članka,
podrazumijevaju se osobe čije je sjedište u Republici Hrvatskoj, državi članici
odnosno stranoj državi.
Vladajućim društvom za osiguranje u grupi osiguravatelja iznimno se od odredbi
prvog stavka ovog članka Pravilnika ne uzima društvo za osiguranje sa sjedištem
u Republici Hrvatskoj, koje je istodobno ovisno o drugom društvu za osiguranje
sa sjedištem u Republici Hrvatskoj.

*Grupa osiguravatelja kojoj je vladajuća osoba koncern osiguravatelja odnosno
financijski koncern*

Članak 5.

Društvo za osiguranje, kojem je vladajuća osoba koncern osiguravatelja odnosno
financijski koncern sa sjedištem u Republici Hrvatskoj, predmet je dodatnog
nadzora nad grupom osiguravatelja prema odredbama Zakona i ovog Pravilnika.
Pod osobe, koje su ovisne koncernu osiguravatelja odnosno financijskom koncernu
iz prvog stavka ovog članka Pravilnika, podrazumijevaju se osobe čije je
sjedište u Republici Hrvatskoj, državi članici odnosno stranoj državi.
Grupa osiguravatelja postoji i predmet je dodatnog nadzora prema ovom
Pravilniku, ako je koncernu osiguravatelja odnosno financijskom koncernu sa
sjedištem u državi članici ovisno najmanje jedno društvo za osiguranje sa
sjedištem u Republici Hrvatskoj, prema jednom od uvjeta iz članka 2. točka 5.
ovog Pravilnika.

IZVJEŠTAVANJE HRVATSKE AGENCIJE ZA NADZOR FINANCIJSKIH USLUGA

Članak 6.

Vladajuće društvo za osiguranje, koncern osiguravatelja odnosno financijski
koncern i društvo za osiguranje u grupi osiguravatelja dužni su izraditi
izvještaje, koji su predmet ovog Pravilnika, dok je za ispunjavanje obveza grupe
osiguravatelja kao cjeline prema Agenciji odnosno nadležnom nadzornom tijelu
odgovorno vladajuće društvo za osiguranje, koncern osiguravatelja odnosno
financijski koncern.
Društva za osiguranje u grupi osiguravatelja moraju vladajućem društvu za
osiguranje, koncernu osiguravatelja odnosno financijskom koncernu dostaviti sve
podatke i informacije, koje su mu potrebne radi ispunjavanja obveza prema
Agenciji odnosno drugom nadležnom nadzornom tijelu u svezi s dodatnim nadzorom
nad grupom osiguravatelja.
Društva za osiguranje u grupi osiguravatelja dužna su osigurati odgovarajuće
postupke provjere točnosti podataka i informacija iz drugog stavka ovog članka
Pravilnika.
U slučaju da je Agencija informacije potrebne za obavljanje dodatnog nadzora
zahtijevala od vladajućeg društva za osiguranje, a ono ih nije dostavilo,
Agencija te informacije može tražiti od povezanih društava za osiguranje,
društava koja imaju udjele u društvu za osiguranje i povezanih društava koja
imaju udjele u društvu za osiguranje.
Vladajuće društvo za osiguranje u grupi osiguravatelja, koncern osiguravatelja i
financijski koncern dužni su pobrinuti se da sve pravne i fizičke osobe, koje su
predmet dodatnog nadzora nad grupom osiguravatelja, primjenjuju jedinstvena
načela vrednovanja stavki i njihovo iskazivanje u samostalnim izvještajima.

*Izvještaj o sastavu grupe osiguravatelja*

Članak 7.

Društvo za osiguranje dužno je redovito izvještavati Agenciju o svim činjenicama
i okolnostima značajnim za procjenu radi li se o grupi osiguravatelja sukladno
odredbama Zakona.
Izvještaj o sastavu grupe osiguravatelja mora sadržavati popis pojedinačnih
pravnih i fizičkih osoba, koje čine grupu osiguravatelja te opis povezanosti
osoba u grupi osiguravatelja.
Podaci o pravnim i fizičkim osobama u grupi osiguravatelja moraju najmanje
obuhvaćati: naziv pravne ili fizičke osobe, sjedište i adresu, matični broj
subjekta odnosno matični broj građana, vrstu djelatnosti, iznos zaračunate bruto
premije osiguranja društva za osiguranje i kapital pravnih osoba u grupi, udio u
kapitalu i/ili glasačkim pravima koja pripadaju pojedinim drugim pravnim ili
fizičkim osobama u grupi te upravljačku povezanost, a redom se upisuju u obrazac
P – GRUP – Podaci o pravnim i fizičkim osobama u grupi osiguravatelja u
razdoblju 1. 1. – \_\_\_\_\_\_\_\_\_, koji je sastavni dio ovog Pravilnika (Prilog 1).
Kapitalna povezanost između pravnih osoba u grupi osiguravatelja društvo za
osiguranje iskazuje u obliku organigrama odnosno shematskog prikaza, iz kojeg
moraju biti vidljive neposredne i posredne kapitalne povezanosti između pravnih
osoba u grupi osiguravatelja.
Vladajuće društvo za osiguranje u grupi osiguravatelja dužno je Agenciji
dostaviti pisani izvještaj o sastavu grupe osiguravatelja, uključujući obrazac P
– GRUP, kao i organigram odnosno shematski prikaz kapitalne povezanosti pravnih
osoba.
Rok za dostavu polugodišnjeg izvještaja o sastavu grupe osiguravatelja je mjesec
dana po isteku polugodišta odnosno za društva za reosiguranje dva mjeseca po
isteku polugodišta. Rok za dostavu revidiranog godišnjeg izvještaja o sastavu
grupe osiguravatelja je četiri mjeseca po isteku kalendarske godine.
Nastavno na prethodni stavak ovog članka Pravilnika, ako u sastavu grupe
osiguravatelja i u povezanosti pravnih i fizičkih osoba u skupini nije došlo do
bitnih promjena u odnosu na prethodno izvještajno razdoblje, društvo za
osiguranje Agenciji nije dužno dostaviti izvještaje o sastavu grupe
osiguravatelja, uz obvezu da o tome društvo za osiguranje obavijesti Agenciju u
rokovima iz prethodnog stavka ovog članka Pravilnika.
Za potrebe Agencije društvo za osiguranje dužno je dostaviti pred­metni
izvještaj i svu potrebnu dokumentaciju sukladno zahtjevu.

*Obrazac P – GRUP*

Članak 8.

Vladajuće društvo za osiguranje u grupi osiguravatelja dužno je Agenciji, u
rokovima propisanim u članku 7. stavak 6. priložiti pisani izvještaj o sastavu
grupe osiguravatelja, uključujući obrazac P – GRUP, kao i organigram odnosno
shematski prikaz kapitalne povezanosti pravnih osoba.
U obrascu P – GRUP – Podaci o pravnim i fizičkim osobama u grupi osiguravatelja
u razdoblju od 1. 1. – \_\_\_\_\_\_\_\_ u stupac 2. unosi se naziv povezane pravne ili
fizičke osobe, u stupac 3. njegovo sjedište i adresa, a u stupac 4. matični broj
subjekta odnosno matični broj građana. Pod brojem 5. upisuje se vrsta
djelatnosti kojom se povezana pravna ili fizička osoba bavi, a pod brojem 6.
iznos zaračunate bruto premije povezane pravne osobe. U stupac 7. unose se
podaci o kapitalu, u stupac 8. udio u kapitalu i/ili glasačkim pravima, a u
stupac 9. upravljačka povezanost pravne ili fizičke osobe, odnosno ima li
promatrana pravna ili fizička osoba pravo upravljanja u povezanoj osobi ili
nema.

*Izvještaj o poslovima u grupi osiguravatelja*

Članak 9.

Društvo za osiguranje u grupi osiguravatelja dužno je izvještavati Agenciju o
sklopljenim odnosno izvršenim značajnijim poslovima u grupi osiguravatelja,
odnosno poslovima između društva za osiguranje i sljedećih osoba:
1. pravnih osoba koja su ovisna društva od društva za osiguranje,
2. pravnih osoba koja su vladajuća društva nad društvom za osiguranje,
3. pravnih osoba koja ovise o pravnim osobama iz točke 2. ovog stavka,
4. fizičkih osoba koje imaju udjela:
– u društvima za osiguranje, odnosno u pravnim osobama u kojima ima udjel
društvo za osiguranje,
– u pravnim osobama koje imaju udjela u društvu za osiguranje,
– u pravnim osobama koje imaju udjela u pravnim osobama iz drugog podstavka ove
točke.
Značajnijim se poslovima iz stavka 1. ovoga članka smatraju osobito:
1. zajmovi i krediti,
2. garancije i drugi poslovi zbog kojih nastaju izvanbilančne obveze,
3. pravni poslovi čiji su predmet ulaganja u vrijednosne papire, druge
financijske instrumente odnosno nekretnine,
4. drugi pravni poslovi koji značajnije utječu na izračun prilagođenih
kapitalnih zahtjeva,
5. poslovi reosiguranja, te
6. sporazumi o dijeljenju troškova.
Radi provjere točnosti podataka o poslovima u grupi osiguravatelja, Agencija
može obaviti i pregled poslovanja pravnih i fizičkih osoba iz prvog stavaka ovog
članka Pravilnika.
Društvo za osiguranje također uz izvještaj mora priložiti obrazloženje poslova
između pravnih i fizičkih osoba u grupi osiguravatelja iz prvog stavka ovog
članka Pravilnika.
U slučaju da poslovi između pravnih i fizičkih osoba u grupi osiguravatelja
ugrožavaju adekvatnost kapitala pojedinog društva za osiguranje, Agencija će
provesti odgovarajuće mjere.
Društvo za osiguranje dužno je dostaviti Agenciji izvještaj u obliku obrasca
GRUP - OSIG - Izvještaj o značajnim poslovima u grupi osiguravatelja u razdoblju
01.01. \_\_\_\_\_\_\_\_, koji je sastavni dio ovog Pravilnika (Prilog 2).

*Obrazac GRUP – OSIG*
Članak 10.

Društvo za osiguranje dužno je dostaviti Agenciji obrazac GRUP - OSIG -
Izvještaj o značajnim poslovima u grupi osiguravatelja u razdoblju 1. 1.
\_\_\_\_\_\_\_\_, polugodišnje i godišnje. Rok za dostavu polugodišnjeg izvještaja je
mjesec dana po isteku polugodišta, odnosno za društva za reosiguranje dva
mjeseca po isteku polugodišta. Rok za dostavu revidiranog godišnjeg izvještaja
je četiri mjeseca po isteku kalendarske godine.
U obrascu GRUP – OSIG u stupac 2. unosi se naziv povezane pravne ili fizičke
osobe, a u stupac 3. matični broj subjekta odnosno matični broj građana. U
stupac 4. upisuju se vrste povezanosti sa društvom za osiguranje odnosno radi li
se o ovisnoj ili vladajućoj pravnoj osobi, te način povezanosti fizičke osobe s
društvom za osiguranje (postotak u glasačkim pravima ili kapitalu). Pod brojem
5. upisuju se podaci o vrsti značajnog posla odnosno:
1. zajmovi i krediti – upisuje se radi li se o danim ili primljenim zajmovima i
kreditima,
2. garancije i drugi poslovi zbog kojih nastaju izvanbilančne obveze – upisuje
se radi li se o danim ili primljenim garancijama odnosno drugim poslovima zbog
kojih nastaju izvanbilančne obveze,
3. pravni poslovi čiji su predmet ulaganja u vrijednosne papire, druge
financijske instrumente odnosno nekretnine – povećanje ili smanjenje kapitalnih
ulaganja, kupovina ili prodaja vrijednosnih papira: vlasnički vrijednosni
papiri, dužnički vrijednosni papiri, podređeni dužnički instrumenti, kupovina
ili prodaja nekretnina i sl.,
4. drugi pravni poslovi koji značajnije utječu na izračun prilagođenih
kapitalnih zahtjeva,
5. poslovi reosiguranja – izvještaj o danim i preuzetim poslovima reosiguranja,
navođenje reosiguratelja i prijašnjih osiguravatelja te reosigurateljnih
posrednika, navođenje iznosa premije i sl.
6. sporazumi o dijeljenju troškova – objašnjenje eventualnih sporazuma o
dijeljenju troškova.
U stupac 6. unose se podaci o vrijednosti značajnog posla izraženi u kunama, u
stupac 7. kamatna stopa zajmova i kredita odnosno dužničkih vrijednosnih papira.
Pod brojem 8. upisuju se podaci o vrijednosti tečaja kupovine odnosno prodaje
vrijednosnih papira ukoliko su bili iskazani u stranoj valuti. U stupac 9. unosi
se datum sklopljenog odnosno izvršenog posla, a u stupac 10. napomene uz
pojedini izvršeni odnosno sklopljeni značajni posao.

*Prilagođeni kapitalni zahtjevi za vladajuća društva za osiguranje*

Članak 11.

Vladajuće društvo za osiguranje u grupi osiguravatelja mora izračunavati
prilagođene kapitalne zahtjeve i sastavljati godišnje izvještaje o prilagođenim
kapitalnim zahtjevima.
Ovisna društva za osiguranje i ovisni koncerni osiguravatelja moraju vladajućem
društvu za osiguranje u grupi osiguravatelja dostaviti sve podatke koji su mu
potrebni za izračun prilagođenih kapitalnih zahtjeva.
Za izračun kapitala vladajućeg društva za osiguranje primjenjuju se odredbe
važećeg Pravilnika o načinu izračuna kapitala, jamstvenog kapitala i
adekvatnosti kapitala (»Narodne novine« br. 78/06). Za izračun zahtijevanog
minimalnog kapitala vladajućeg i ovisnog društva za osiguranje upotrebljavaju se
odredbe Pravilnika o načinu izračuna granica solventnosti (adekvatnosti
kapitala) društva za osiguranje (»Narodne novine« br. 112/06).
Prilagođeni kapitalni zahtjevi za vladajuće društvo za osiguranje izračunavaju
se na sljedeći način:
(1) kapital vladajućeg društva za osiguranje
umanjen za
(2) iznos zahtijevanog minimalnog kapitala vladajućeg društva za osiguranje te
proporcionalnog udjela zahtijevanog minimalnog kapitala ovisnog društva za
osiguranje
odnosno (1) – (2) = prilagođeni kapitalni zahtjevi.
Pri izračunu prilagođenih kapitalnih zahtjeva potrebno je odvojiti vlasničke
udjele, zajmove i kredite i sve drugih međusobne financijske elemente društva za
osiguranje u grupi osiguravatelja.
Grupa osiguravatelja zadovoljava zahtjev za adekvatnošću kapitala, ako je
rezultat izračuna prilagođenih kapitalnih zahtijeva pozitivna vrijednost. U
slučaju nezadovoljavajuće adekvatnosti kapitala grupe, Agencija će provesti
odgovarajuće zakonske mjere.
Vladajuće društvo za osiguranje dužno je Agenciji dostaviti izračun prilagođene
adekvatnosti kapitala sa stanjem na zadnji dan godine, na obrascu AK - GRUP –
Prilagođena adekvatnost kapitala grupe osiguravatelja, koji je sastavni dio ovog
Pravilnika (Prilog 3), kao i obrasce GS – Ž - Obrazac granica solventnosti za
osiguranje životnih osiguranja (Prilog 4), GS – N - Obrazac granica solventnosti
društva za osiguranje iz skupine neživotnih osiguranja (Prilog 5) i AK - Obrazac
adekvatnost kapitala (Prilog 6), koji su stavni dio Pravilnika o načinu izračuna
granica solventnosti (adekvatnosti kapitala) društva za osiguranje (»Narodne
novine« br. 112/06) i ovog Pravilnika, za svako pojedino društvo.

*Obrazac AK – GRUP*

Članak 12.

U obrascu AK – GRUP – Prilagođena adekvatnost kapitala grupe osiguravatelja
vladajuće društvo za osiguranje prikazuje iznos proporcionalnog dijela
zahtijevanog minimalnog kapitala za svako ovisno društvo za osiguranje ili
društvo za reosiguranje zasebno.
Podaci pod rednim brojem 1. do 11. u obrascu AK – GRUP popunjavaju se sukadno
odredbama članka 11. stavak 1. Pravilnika o načinu izračuna granica solventnosti
(adekvatnosti kapitala) društva za osiguranje (»Narodne novine« br. 112/06).
Redni broj 12. predstavlja iznos zahtijevanog minimalnog kapitala propisanog
odredbama članka 2. točka 10. ovog Pravilnika, odnosno veći iznos od iznosa
jedne trećine granice solventnosti (u obrascu AK – GRUP prikazane pod rednim
brojem 5.) odnosno minimalnog temeljnog kapitala društva za osiguranje (u
obrascu AK – GRUP prikazanog pod rednim brojem 4.), dok se podaci o
proporcionalnom udjelu zahtijevanog minimalnog kapitala odnosno udjelu u
kapitalu kojeg vladajuće društvo za osiguranje odnosno vladajući koncern
osiguravatelja odnosno financijski koncern ima posredno ili neposredno u ovisnom
društvu za osiguranje, upisuje pod rednim brojem 13. Prilagođeni kapitalni
zahtjevi prikazani su pod rednim brojem 14. a udovoljavanje zahtjevu za
prilagođenom adekvatnosti kapitala grupe osiguravatelja pod rednim brojem 15.
Društvo za osiguranje dužno je za potrebe kontrole prilagođene adekvatnosti
grupe osiguravatelja dostaviti Agenciji obrasce GS – Ž, GS – N, AK i AK - GRUP
četiri mjeseca po isteku kalendarske godine.

*Prilagođeni kapitalni zahtjevi za vladajuće koncerne osiguravatelja odnosno
financijske koncerne*

Članak 13.

Vladajući koncern osiguravatelja odnosno financijski koncern u grupi
osiguravatelja mora izračunavati prilagođene kapitalne zahtjeve i sastavljati
godišnji izvještaj o prilagođenim kapitalnim zahtjevima.
Ovisna društva moraju vladajućem koncernu osiguravatelja odnosno financijskom
koncernu u grupi dostaviti sve podatke, koji su potrebni vladajućem koncernu
osiguravatelja odnosno financijskom koncernu za izračun prilagođenih kapitalnih
zahtjeva.
Za izračun zahtijevanog minimalnog kapitala ovisnog društva za osiguranje
primjenjuju se odredbe Pravilnika o načinu izračuna granica solventnosti
(adekvatnosti kapitala) društva za osiguranje (»Narodne novine« br. 112/06).
Prilagođeni kapitalni zahtjevi za vladajući koncern osiguravatelja odnosno
financijski koncern računaju se na sljedeći način:
(1) kapital koncerna osiguravatelja odnosno financijskog koncerna
umanjen za
(2) iznos zahtijevanog minimalnog kapitala koncerna osiguravatelja odnosno
financijskog koncerna te proporcionalnog udjela zahtijevanog minimalnog kapitala
ovisnog društva za osiguranje
odnosno (1) – (2) = prilagođeni kapitalni zahtjevi.
pri čemu je zahtijevani minimalni kapital za pravne osobe u grupi
osiguravatelja, koje nisu društva za osiguranje, uključujući koncern
osiguravatelja odnosno financijski koncern, jednak nuli.
Pri izračunu prilagođenih kapitalnih zahtjeva potrebno je odvojiti vlasničke
udjele, zajmove i kredite i sve druge međusobne financijske elemente društva za
osiguranje u grupi.
Grupa osiguravatelja zadovoljava zahtjev za adekvatnošću kapitala, ako je
rezultat izračuna prilagođenih kapitalnih zahtjeva pozitivna vrijednost. U
slučaju nezadovoljavajuće adekvatnosti kapitala grupe, Agencija će provesti
odgovarajuće zakonske mjere.
Koncern osiguravatelja odnosno financijski koncern dužan je Agenciji dostaviti
obrasce iz članka 12. ovog Pravilnika sa stanjem na posljednji dan godine. Rok
za dostavu izvještaja je četiri mjeseca po isteku kalendarske godine.

PRIJELAZNE I ZAVRŠNE ODREDBE

Članak 14.

Sukladno odredbama članka 305. stavak 1. Zakona, odredbe članka 2. točka 1.
stavak 2. i članka 5. stavak 3. ovog Pravilnika počet će se primjenjivati od
dana prijema Republike Hrvatske u članstvo u Europskoj uniji.
Ovaj Pravilnik stupa na snagu u roku od 8 dana od dana objave u »Narodnim
novinama« Republike Hrvatske. Društva za osiguranje, osnovana prije stupanja na
snagu Zakona o osiguranju (»Narodne novine« br. 151/05), dužna su postupati u
skladu s ovim Pravilnikom od dana usklađenja svojeg poslovanja sa Zakonom, a
prve izvještaje moraju dostaviti Agenciji do 30. 4. 2007. godine sa stanjem na
31. 12. 2006. godine.

Klasa: 011-01/06-01-39
Urbroj: 326-01/06-1
Zagreb, 30. studenoga 2006.

Predsjednik Uprave
**Ante Samodol**, v. r.

PRILOG 1

![](dodatni/144824.gif)

PRILOG 2
![](dodatni/144823.gif)

PRILOG 3
![](dodatni/144822.gif)

PRILOG 4
![](dodatni/144821.gif)

PRILOG 5
![](dodatni/144820.gif)

PRILOG 6
![](dodatni/144819.gif)

Pravilnik, NN 132/2006-2978
Opći uvjeti korištenjaZaštita privatnosti[Pristup podatcima](/data_access_hr.aspx)[ELI](/about_eli_hr.aspx)

©2026. g. Narodne novine d.d.

, izrada [Novena d.o.o.](http://novena.hr/)